hundevæddeløb
Hundevæddeløb er væddeløb med greyhounds på særlige baner. I reglen konkurrerer seks hunde, som jager en kunstig hare, der trækkes foran feltet.
Sporten er meget udbredt i Storbritannien og oftest forbundet med bookmakerspil. I Danmark dyrkes greyhoundvæddeløb med totalisatorspil på enkelte hestevæddeløbsbaner i provinsen.
Sporten er udviklet af tidligere tiders jagt med hunde, især kaninjagt, som er beskrevet så tidligt som 500-tallet f.v.t. Jagtformen var især udbredt i USA, Storbritannien og andre europæiske lande.
I 1800-tallet opstod baneløbene, og den elektriske hare blev udviklet i 1919.